Volksblad sê: Sterk boodskap teen bakleiery by skole is welkom | Netwerk24
Volksblad sê: Sterk boodskap teen bakleiery by skole is welkom
23 Mei 2016 00:00
Oor die tameletjie van moeilike ouers langs die sportveld kan ’n mens met skoolhoofde net simpatie hê.
Wat ’n plesierige skolesportmiddag moes wees, is voorverlede Saterdag deur ’n rugby-bakleiery tussen Sentraal en Jim Fouché se eerstespanne ontsier. En Vrydag het die vuiste tussen twee hoërskoolseuns op Grey-kollege se skoolterrein geklap – glo oor ’n meisie.
Instinktiewelik is die versoeking om te sê: Ag wat, seuns sal seuns bly. Dit was altyd so en sal altyd so wees.
Tog: die tonele – op die rugbyveld en in die video oor die skoolgeveg – is nie mooi nie. Dit is selfs brutaal om te sien hoe ’n groter seun ’n kleiner ene onder aanhitsing van skoolmaats pot.
Dié soort bakleiery gebeur by skole. Spogskole ontkom nie. Danksy – of weens – sosiale media is dit nou baie meer in die openbare domein.
In die geval van die rugbybakleiery is die Vrystaatse Rugbyunie se skorsing van altesaam elf wedstryde – agt, drie en drie, onderskeidelik – van die drie oortreders te verwelkom. Dit stuur ’n sterk boodskap oor ongeoorloofde spel in skolesport uit, maar is ook realisties.
Die welwillende samewerking van die skoolhoofde en die verskoning van Sentraal aan die VRU is positief. Pleks van verskuiwing van blaam, leer dit spelers om verantwoordelikheid te aanvaar. Vuilspel ís onaanvaarbaar.
Lindsay Mould van die VRU sê tereg die spel moet veilig bly en dat spelers dit moet geniet.
Hiertoe dra die VRU – deur tien dissiplinêre verhore van skolespelers sover die seisoen – by.
Oor die tameletjie van moeilike ouers langs die sportveld kan ’n mens met skoolhoofde net simpatie hê. En skeidsregters wat wedstryde by skole – met soms meer toeskouers as by senior rugby – hanteer, moet gewis hare op hul tande hê.
Net so kan die vuisslanery by Grey nie goedgepraat word nie, maar dit gebeur. Gelukkig, in dié geval oënskynlik sonder erge beserings.
Die skool het g’n ander keuse nie as om ingevolge sy gedragskode op te tree.
Die Vrystaat en Noord-Kaap se skole in die stad en platteland is trots onder die land se voorstes.
Ondanks hul trotse rekord ontkom hulle nie uitdagings nie. Regte optrede dra by tot die leerproses. En, soos Mould oor rugby sê, is dit goed as nagedink word hoekom enige spel gespeel word.
Meer oor: Skole
Kyk: Woeste bakleiery by spogskool ‘oor meisie’
Bakleiery by rugbywedstryd mag lei tot strenger reëls
KYK: Nuwe metode laat verlamde man weer loop
Uitlek van inligting ’n ernstige saak, sê DA
Groot fossielvonds in Oos-Kaap gekry
Sirië: Rebelle verwerp ooreenkoms
‘Eers gays, dan ook pedofiele’
DA-man weier om selfoon te gee ná inligting uitlek
Sisulu gaan VSA inlig 'oor ware situasie in SA'
Edna dood aan legioensiekte, sê familie